## Zakon o izmjenama i dopunama Zakona o mjeriteljstvu

### NN 111/2007 (29.10.2007.), Zakon o izmjenama i dopunama Zakona o mjeriteljstvu

# HRVATSKI SABOR

**3234**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O MJERITELJSTVU

Proglašavam Zakon o izmjenama i dopunama Zakona o mjeriteljstvu, kojega je
Hrvatski sabor donio na sjednici 12. listopada 2007. godine.

Klasa: 011-01/07-01/168
Urbroj: 71-05-03/1-07-2
Zagreb, 19. listopada 2007.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O MJERITELJSTVU

Članak 1.

U Zakonu o mjeriteljstvu (»Narodne novine«, br. 163/03. i 194/03.) članak 1.
mijenja se i glasi:
»Ovim se Zakonom uređuje djelokrug tijela te ovlaštenih pravnih i fizičkih osoba
u mjeriteljstvu, sustav točnih i međusobno spojivih mjerenja, sustav mjernih
jedinica, mjerni etaloni, utvrđivanje mjeriteljskih zahtjeva za mjerila u
zakonskom mjeriteljstvu, stavljanje mjerila na tržište i uporabu, ovjeravanje
mjerila, mjeriteljski zahtjevi za pretpakovine, mjeriteljski nadzor i
inspekcija.«

Članak 2.

Članak 3. mijenja se i glasi:
»Pojedini pojmovi u smislu ovoga Zakona imaju sljedeće značenje:
1. Zakonsko mjeriteljstvo je dio mjeriteljstva uređen zakonom i drugim propisima
u cilju uspostave povjerenja u rezultate mjerenja u području primjene zakonitih
mjerenja.
2. Temeljno mjeriteljstvo je dio mjeriteljstva koje istražuje stalnice prirodnih
pojava i čiji je zadatak uspostava državnih etalona mjernih jedinica
međunarodnog sustava jedinica, uspostava sljedivosti i jedinstvenosti mjerenja u
Republici Hrvatskoj usporedbom s međunarodnim etalonima te razvoj novih mjernih
metoda.
3. Etalon je tvarna mjera, mjerilo, referencijska tvar ili mjerni sustav
namijenjen za određivanje, ostvarivanje, čuvanje ili obnavljanje neke jedinice,
jedne ili više vrijednosti kakve veličine da bi mogao poslužiti kao referencija.
4. Državni etalon je referentni etalon priznat odlukom mjerodavnog tijela
utvrđenog zakonom da bi služio kao osnova za dodjeljivanje vrijednosti drugim
etalonima određene veličine u Republici Hrvatskoj.
5. Referentni etalon je etalon koji općenito ima najveću mjeriteljsku kakvoću na
danom mjestu ili u danoj organizaciji iz kojeg se izvode mjerenja koja se
provode na tom mjestu.
6. Umjeravanje je skup postupaka kojima se u određenim uvjetima uspostavlja
odnos između vrijednosti veličina koje pokazuje neko mjerilo ili mjerni sustav,
ili vrijednosti koje prikazuje neka tvarna mjera ili neka referencijska tvar i
odgovarajućih vrijednosti ostvarenih etalonima.
7. Sljedivost je svojstvo mjernog rezultata ili vrijednost kojeg etalona po
kojemu se on može dovesti u vezu s navedenim referencijskim etalonima (obično
državnim ili međunarodnim) neprekinutim lancem usporedaba koje imaju utvrđene
nesigurnosti.
8. Mjerilo je uređaj namijenjen za izvedbu mjerenja, samostalno ili u vezi s
dodatnim uređajima, a to podrazumijeva mjerilo u užem smislu, mjerne sustave,
tvarne mjere i dijelove mjerila i mjernog sustava koji mogu biti predmet posebne
ocjene sukladnosti.
9. Redovito ovjeravanje mjerila je ovjeravanje koje se provodi periodično i u
skladu s propisima.
10. Izvanredno ovjeravanje mjerila je ovjeravanje koje se provodi nakon preinake
ili nakon uklanjanja kvara ili drugih tehničkih nedostataka mjerila.
11. Pretpakovine su proizvodi koji su upakirani bez prisutnosti kupaca, a
količina tih proizvoda se ne može promijeniti bez otvaranja pri čemu nastaje
vidno oštećenje ili bez promjene pakovanja.«

Članak 3.

Naslov glave II. mijenja se i glasi: »TIJELA I PRAVNE I FIZIČKE OSOBE KOJE
OBAVLJAJU POSLOVE MJERITELJSTVA«.

Članak 4.

Članak 5. mijenja se i glasi:
»Poslove zakonskog mjeriteljstva u smislu odredaba ovoga Zakona obavljaju:
1. Državni zavod za mjeriteljstvo (u daljnjem tekstu: Zavod),
2. Hrvatski mjeriteljski institut (u daljnjem tekstu: HMI),
3. ovlaštene pravne osobe,
4. ovlašteni servisi,
5. pravne osobe koje obavljaju poslove nacionalnoga umjernog laboratorija.«

Članak 5.

Ispred članka 6. dodaje se podnaslov koji glasi: »DRŽAVNI ZAVOD ZA
MJERITELJSTVO«.
Članak 6. mijenja se i glasi:
»Zavod obavlja sljedeće poslove:
1. rješava u upravnim stvarima iz područja mjeriteljstva,
2. priprema nacrte zakona iz područja mjeriteljstva,
3. donosi podzakonske akte za provođenje zakona,
4. ovlašćuje pravne osobe za provedbu postupaka potvrđivanja sukladnosti mjerila
i pretpakovina s propisima, za provedbu ovjeravanja zakonitih mjerila te
pripremu mjerila za ovjeravanje,
5. propisuje tehničke i mjeriteljske zahtjeve za postupke ocjene sukladnosti iz
područja zakonskog mjeriteljstva,
6. provodi ispitivanje pretpakovina i boca kao mjernih sprem­nika,
7. provodi ovjeravanja zakonitih mjerila,
8. provodi službena mjerenja,
9. nadzire zakonitost rada ovlaštenih pravnih osoba, ovlaštenih servisa i
korisnika zakonitih mjerila,
10. prati i nadzire stanje u području zakonskog mjeriteljstva te poduzima mjere
za kvalitetno obavljanje djelatnosti,
11. nadzire rad i brine se o stručnom osposobljavanju mjeritelja i mjeriteljskih
inspektora,
12. pruža pomoć građanima i pravnim osobama u provođenju propisa i mjera iz
mjeriteljske djelatnosti,
13. predstavlja Republiku Hrvatsku u međunarodnim mjeriteljskim organizacijama
za zakonsko mjeriteljstvo i osigurava izvršenje zadaća koje proizlaze iz
članstva u tim organizacijama,
14. izdaje službeno glasilo (u daljnjem tekstu: glasilo),
15. vodi propisane evidencije,
16. obavlja druge stručne poslove u skladu sa zakonom.«

Članak 6.

U članku 7. stavku 1. točke 3. i 5. brišu se.
Dosadašnja točka 4. postaje točka 3.

Članak 7.

U članku 9. stavku 1. riječi: »ravnatelja Zavoda« zamjenjuju se riječima:
»ministra nadležnog za poslove znanosti«.
U stavku 4. riječ: »Zavod« zamjenjuje se riječju: »HMI«.

Članak 8.

U članku 10. stavak 3. mijenja se i glasi:
»(3) Ravnatelj Zavoda propisuje mjerne jedinice iz stavka 2. ovoga članka,
njihove nazive, znakove i uporabu mjernih jedinica.«

Članak 9.

U članku 11. stavku 1. i 4. riječ: »Zavod« zamjenjuje se s riječju: »HMI« u
odgovarajućem padežu.

Članak 10.

Iza članka 11. dodaje se članak 11.a koji glasi:

»Članak 11.a

(1) HMI obavlja sljedeće poslove:
1. proglašava državne etalone, obavlja upravne i stručne poslove u vezi s
državnim etalonima i usklađuje rad nacionalnih umjernih laboratorija,
2. planira, organizira, koordinira i provodi poslove razvoja nacionalnog sustava
temeljnog mjeriteljstva,
3. osigurava sljedivost mjerenja u Republici Hrvatskoj i provodi umjeravanje
etalona i mjerila,
4. ostvaruje, čuva i održava državne mjerne etalone i osigurava njihovu
sljedivost prema međunarodnim etalonima,
5. obavlja poslove istraživanja i razvoja u području temeljnog mjeriteljstva,
6. obavlja poslove nacionalnih umjernih laboratorija koji se po potrebi
uspostavljaju u okviru Instituta,
7. usklađuje i nadzire rad nacionalnih umjernih laboratorija koji su izvan HMI-ja,
8. predstavlja Republiku Hrvatsku u međunarodnim mjeriteljskim organizacijama za
temeljno mjeriteljstvo i osigurava izvršenje zadaća koje proizlaze iz članstva u
tim organizacijama,
9. obavlja i druge poslove u skladu s aktom o osnivanju Instituta.
(2) Nadzor nad zakonitošću rada HMI-ja i općim aktima obavlja ministarstvo
nadležno za znanost.«

Članak 11.

U članku 12. stavak 2. mijenja se i glasi:
»(2) Nacionalni umjerni laboratorij održava mjernu sljedivost državnih etalona,
aktivno sudjeluje na razvoju mjeriteljstva u okviru izabrane fizikalne veličine,
sudjeluje u međunarodnim mjeriteljskim projektima i međulaboratorijskim
usporedbenim mjerenjima. HMI utvrđuje koja pravna osoba koja ispunjava propisane
uvjete, može biti nacionalni umjerni laboratorij.«
U stavku 3. i 5. riječ: »Zavod« mijenja se s riječju: »HMI« u odgovarajućem
padežu.

Članak 12.

Glava V.
TEHNIČKO MJERITELJSTVO ETALONI, REFERENCIJSKE TVARI I MJERILA U
PODRUČJU TEHNIČKOG MJERITELJSTVA i članci 13., 14. i 15. brišu se.

Članak 13.

U članku 16. stavku 1. riječi: »su mjerila koja se rabe« zamjenjuju se riječima:
»moraju se rabiti«.
U stavku 2. iza riječi »nadzoru« stavlja se točka, a tekst iza točke briše se.
Stavak 3. mijenja se i glasi:
»(3) Ravnatelj Zavoda propisuje zakonita mjerila na koja se primjenjuje
mjeriteljski nadzor te mjeriteljske i tehničke zahtjeve za zakonita mjerila.«

Članak 14.

U članku 17. stavku 1. riječ: »ovjernim« briše se.
U stavku 3. riječ: »usklađenosti« zamjenjuje se riječju: »sukladnosti«.

Članak 15.

U članku 20. dodaje se novi stavak 3. koji glasi:
»(3) Ako se naknadno utvrdi da mjerilo ne zadovoljava tehničke zahtjeve donijet
će se rješenje o ukidanju tipnog odobrenja.«
Dosadašnji stavak 3. postaje stavak 4.
Iza stavka 4. dodaje se stavak 5. koji glasi:
»(5) Za mjerila koja se stavljaju na tržište i uporabu na temelju drugih propisa
i za koja je proveden postupak ocjene sukladnosti ne provodi se tipno
ispitivanje na način propisan u ovom članku.«
Dosadašnji stavak 4. postaje stavak 6.

Članak 16.

U članku 21. iza stavka 1. dodaje se novi stavak 2. koji glasi:
»(2) Kada se tijekom ovjeravanja mjerila utvrdi da mjerilo ne zadovoljava
propisane zahtjeve, mjerilo se označuje oznakom »Mjerilo je neispravno«.«
Dosadašnji stavci 2. do 4. postaju stavci 3. do 5.
U dosadašnjem stavku 5., koji postaje stavak 6., iza riječi: »njihove primjene«
dodaju se riječi: »oblik i način stavljanja oznake »Mjerilo je neispravno«.

Članak 17.

U članku 23. stavku 3. riječ: »prvoj« zamjenjuje se s riječju: »redovitog«.

Članak 18.

U članku 28. stavak 2. mijenja se i glasi:
»(2) Umjeravanje etalona, odnosno potvrđivanje referencijskih tvari za potrebe
ovjeravanja zakonitih mjerila obavlja HMI-i i akreditirani umjerni laboratorij.«

Članak 19.

Naslov iznad članka 33. i članak 33. brišu se.

Članak 20.

U članku 34. stavak 1. mijenja se i glasi:
»(1) Službeno mjerenje je mjerenje koje provodi Zavod, a služi kao mjerodavni
dokaz u nekom postupku ili donošenju odluka državnih tijela ili sudova.«

Članak 21.

U članku 41. stavak 2. mijenja se i glasi:
»(2) Za poslove ovjeravanja zakonitih mjerila i ispitivanje sukladnosti mjerila
Zavod može ovlastiti pravne osobe koje ispunjavaju propisane uvjete.«

Članak 22.

U članku 48. stavku 2. riječi: »Djelatnosti Zavoda financira se« zamjenjuju se
riječima: »Djelatnost Zavoda i HMI-a financira se«.

Članak 23.

U članku 49. stavak 1. mijenja se i glasi:
»(1) Iz proračuna Republike Hrvatske financira se u cijelosti djelatnost Zavoda
kao tijela državne uprave, i to: rješavanje u upravnim stvarima prema odredbama
ovoga Zakona i propisa za njegovo provođenje, nadzor nad provedbom odredbi ovoga
Zakona i propisa za njegovo provođenje, ovlaštenim pravnim i fizičkim osobama,
dobavljačima zakonitih mjerila i pretpakiranih proizvoda, nad uporabom mjernih
jedinica i zakonitih mjerila, ovjeravanje mjerila, službena mjerenja, članarine
u međunarodnim organizacijama u kojima je Republika Hrvatska član, uspostava i
održavanje baze podataka, sudjelovanje od Zavoda imenovanih predstavnika u
međunarodnim mjeriteljskim organizacijama, promicanje zakonskog mjeriteljstva i
izdavanje službenog glasila.«
Iza stavka 2. dodaju se stavci 3. i 4. koji glase:
»(3) Iz proračuna Republike Hrvatske financira se u cijelosti djelatnost HMI-a
koja je od posebnog interesa za Republiku Hrvatsku i to: održavanje sljedivosti
državnih etalona, troškovi čuvanja, razvoja i održavanja etalona koji su
priznati za državne etalone, troškovi istraživanja i razvoja u području
temeljnog mjeriteljstva, troškovi održavanja međunarodne akreditacije
nacionalnih umjernih laboratorija, troškovi usporedbenih mjerenja u kojima
sudjeluju nacionalni umjerni laboratoriji, članarine u međunarodnim
organizacijama za temeljno mjeriteljstvo u kojima je HMI član.
(4) Sredstva ostvarena vlastitom djelatnošću HMI-a prihod su HMI-a.«

Članak 24.

U članku 50. riječ: »Zavod« zamjenjuje se riječju: »HMI«.

Članak 25.

Članak 51. mijenja se i glasi:
»(1) Za provedbu postupaka ovlašćivanja pravnih ili fizičkih osoba, postupka
ocjene sukladnosti, ekspertna mjerenja, umjeravanja, ispitivanja i potvrđivanja
referencijskih tvari, tipna ispitivanja, ispitivanja pretpakovina i boca kao
mjernih spremnika te službenih mjerenja koje prema ovom Zakonu obavlja Zavod,
HMI ili ovlaštena pravna osoba plaćaju se naknade.
(2) Troškove koji su nastali u svezi s mjeriteljskim nadzorom pretpakovina kojim
je utvrđeno da je dobavljač povrijedio mjeriteljski propis, snosi dobavljač.
(3) Za ovjeravanje zakonitih mjerila i ocjenu sukladnosti zakonitih mjerila,
umjeravanje etalona, ispitivanje i potvrđivanje referencijskih tvari naknadu
plaća podnositelj zahjeva.
(4) Ravnatelj Zavoda propisuje visinu i način plaćanja naknade za mjeriteljske
poslove koje prema ovom Zakonu i propisima za njegovu provedbu obavlja Zavod ili
ovlaštena pravna osoba.
(5) Ravnatelj HMI-a propisuje visinu i način plaćanja naknade za mjeriteljske
poslove koji prema ovom Zakonu i propisima za njegovu provedbu obavlja HMI.«

Članak 26.

U članku 55. stavku 1. riječ: »program« zamjenjuje se riječju: »plan«.

Članak 27.

Naslov iznad članka 61. i članak 61. brišu se.

Članak 28.

U članku 66. točke 3. i 4. brišu se.
Dosadašnje točke 5. do 11. postaju točke 3. do 9.

Članak 29.

U članku 67. stavku 1. točki 2. na kraju teksta briše se zarez i dodaju se
riječi: »te označiti ih na odgovarajući način,«.
Iza stavka 1. dodaje se stavak 2. koji glasi:
»(2) Ravnatelj Zavoda propisat će način označavanja mjerila, odnosno
pretpakovina iz stavka 1. ovoga članka.«

Članak 30.

U članku 68. dodaje se stavak 3. koji glasi:
»(3) Rješenje u smislu odredbe članka 67. i 68. ovoga Zakona mjeriteljski
inspektor donosi bez odgađanja a najkasnije u roku od 8 dana od izvršenog
nadzora.«

Članak 31.

U članku 70. stavku 3. iza riječi: »rješenja« briše se točka i dodaju se riječi:
» u roku od 3 dana od izvršenog nadzora«.

Članak 32.

U članku 71. iza riječi: »žalba« dodaju se riječi »u roku od 8 dana od dana
dostave rješenja«.
Iza stavka 1. dodaje se stavak 2. koji glasi:
»(2) Žalba ne zadržava izvršenje rješenja.«

Članak 33.

U članku 76. stavku 1. točki 2. iza riječi: »stavak 2.« dodaju se riječi: »i
stavak 3.«.

Članak 34.

U članku 77. stavku 1. dodaje se nova točka 1. koja glasi:
»1. ako ne upotrebljavaju mjerne jedinice propisane člankom 10. ovoga Zakona.«
Iza dosadašnje točke 1., koja postaje točka 2., dodaje se nova točka 3. koja
glasi:
»3. ako ne podnese zahtjev za ovjeravanje ugrađenih mjerila na koje je postavio
ovjerne oznake ovlaštenog servisa (članak 26. stavak 2.).«
Dosadašnje točke 2. do 6. postaju točke 4. do 8.

Članak 35.

U članku 81. u stavku 1. riječi: »(»Narodne novine«, br. 53/94.), osim odredbe
članka 4. koja prestaje važiti danom stupanja na snagu propisa iz članka 10.
stavka 3. ovoga Zakona« zamjenjuju se riječima: »(»Narodne novine, br. 58/93.)«.
Stavak 3. briše se.

Članak 36.

U svim odredbama Zakona o mjeriteljstvu (»Narodne novine«, br. 163/03. i
194/03.) riječ: »pakovine« u određenom rodu, broju i padežu zamjenjuje se
riječju: »predpakovine« u odgovarajućem rodu, broju i padežu.

Članak 37.

(1) Osnivač osigurava HMI-u potrebne prostorije za rad, a HMI preuzima od
Državnog zavoda za mjeriteljstvo materijalna sredstva i opremu koja je
namijenjena za obavljanje poslova iz područja rada HMI-a te djelatnike koji
obavljaju poslove u tom području.
(2) Opseg sredstava i opreme iz stavka 1. ovoga članka odredit će se u aktu o
osnivanju HMI-ja.
(3) Na zaposlene u HMI-u primjenjuju se propisi koji uređuju položaj i plaće
zaposlenih u javnim službama.

Članak 38.

(1) Vlada Republike Hrvatske će u roku od šest mjeseci od dana stupanja na snagu
ovoga Zakona donijeti Uredbu o osnivanju HMI-a kao javne ustanove.
(2) Do početka rada HMI-a poslove ovog instituta obavljat će Državni zavod za
mjeriteljstvo.

Članak 39.

Ovaj Zakon stupa na snagu osmoga dana od dana objave u »Narodnim novinama«.

Klasa: 383-01/07-01/04
Zagreb, 12. listopada 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 111/2007-3234
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)